คลังสั่งศึกษาเก็บภาษีชาเขียว
คลังสั่งสรรพสามิตปัดฝุ่นเก็บภาษีเครื่องดื่ม "ชาเขียว - บำรุงสมอง - รังนก" หากพบส่วนผสมไม่เข้าเกณฑ์ให้ดำเนินการเก็บภาษีทันที
27 พ.ย. 2555

คลังสั่งสรรพสามิตปัดฝุ่นเก็บภาษีเครื่องดื่ม "ชาเขียว - บำรุงสมอง - รังนก" หากพบส่วนผสมไม่เข้าเกณฑ์ให้ดำเนินการเก็บภาษีทันที 
นายรังสรรค์ ศรีวรศาสาตร์ รองปลัดคลัง ด้านการเก็บรายได้ มอบนโยบายกรมสรรพสามิตวิเคราะห์การเก็บภาษีเครื่องดื่มชาเขียว และเครื่องดื่มอีกหลายชนิดที่อยู่ในตู้แช่ของร้านสะดวกซื้อ ว่า มีส่วนผสมเข้าข่ายที่ต้องเสียภาษีกรมสรรพสามิตหรือไม่
"น้ำชาต่างๆ ไม่ได้ใช้ใบชาอย่างเดียวมีส่วนผสมอื่นด้วย ที่ต้องไปวิเคราะห์ดูว่าต้องเสียภาษีสรรพสามิตหรือไม่ รวมถึงเครื่องดื่มบำรุงสมอง และเครื่องดื่มรังนกต่างๆ ด้วย" นายรังสรรค์ กล่าว
นายสมชาย พูลสวัสดิ์ อธิบดีกรมสรรพสามิต กล่าวว่า เกณฑ์การเก็บภาษีเครื่องดื่มจะกำหนดว่าต้องมีส่วนผสมพืชผลทางการเกษตรจำนวนเท่าไรถึงได้รับการยกเว้นภาษี ตัวอย่าง เช่น น้ำผลไม้ส่วนใหญ่ได้รับการยกเว้นภาษี เพราะมีส่วนผสมพืชผลทางการเกษตรได้ตามเกณฑ์ เป็นการปกป้องผู้บริโภคไม่ให้ผู้ประกอบการเอาเปรียบนำน้ำผสมน้ำตาลมาขาย
สำหรับปัจจุบันเครื่องดื่มที่เสียภาษีสรรพาสามิต ได้แก่ น้ำอัดลม น้ำโซดา และเครื่องดื่มชูกำลัง